Pelgrimsrus glo te wit - Maroela Media
Die hooggeregshof in Pretoria sal vandag uitspraak lewer rakende sakelui van Pelgrimsrus se aansoek om te keer dat hulle uit hul persele gesit word.
Dié 13 ondernemings het kennisgewings ontvang dat hulle teen 1 Augustus hul persele moet verlaat. Regter Stanley Makgoba het gister die argumente en betoë aangehoor van die applikante (sakelui) en die respondente (die Mpumalanga-regering). Makgoba het gesê hy vind dit vreemd dat ŉ provinsiale regeringsdepartement ŉ dorp kan besit. Adv. Francois Kriel, namens die applikante, het gesê daar was ongerymdhede met die manier waarop tenders toegeken is. Hy sê die proses was nie deursigtig nie. Adv. Ignatius Bredenkamp, namens die respondente, het aangevoer dat die sakelui dienooreenkomstig ingelig is dat hulle hul persele moet verlaat.
Beeld berig intussen dat ŉ staatsdepartementshoof glo gesê het Pelgrimsrus het “te veel wit gesigte” en dat “die PDI’s” (voorheen benadeeldes) moet munt kan slaan uit die dorp se herkoms. Marius Brummer, eienaar van ŉ vulstasie in die dorp, voer in hofstukke aan dat die vorige LUR vir openbare werke in die provinsie tydens ŉ vergadering in 2008 die uitlatings gemaak het.
Gedenkdiens vir kunstenaar se vrou, dogter